钦定古今图书集成/明伦汇编/官常典/第767卷 > 高允
## 钦定古今图书集成/明伦汇编/官常典/第767卷 > 高允

按《魏书》本传：允字伯恭，渤海人也。初与游雅及太原
张伟同业相友，雅尝论允曰：“余与高子游处四十年
矣，未尝见其是非愠喜之色，不亦信哉！高子内文明
而外柔弱，其言呐呐，不能出口，余常呼为文子。崔公
谓余云：‘高生丰才博学，一代佳士，所乏者矫矫风节耳’。”余亦然之。司徒之谴，起于纤微。及于诏责，崔公声
嘶股战不能言，宗钦以下，伏地流汗，都无人色。高子
敷陈事理，申释是非，辞义清辩，音韵高亮，明主为之
动容，听者无不称善。“仁及寮友，保兹元吉”，向之所为
矫矫者，更在斯乎！宗爱之任势也，威振四海，尝召百
司于都坐，王公以下，望庭毕拜，高子独升阶长揖。由
此观之，汲长孺可卧见卫青，何抗礼之有？向之所谓
“风节”者，得不谓此乎？其为人物所推如此。